BMW 5. seeria (E34)

BMW E34 oli BMW 5. seeria auto, mida toodeti aastatel 1987–1996 (mudeliaastad sedaanil 1988–1995 ja universaalkerega Touringul 1992–1996), E34 on E28 järeltulija ning E34 järeltulija on E39. Tootmine toimus Baieris Dingolfingis, kus asub BMW suurim tehas.

E34 saabus müügile väiksema mootorivalikuga, hiljem lisandus ja muutus valik.  Need autod olid segu BMW traditsioonist ja moodsast tehnoloogiast. Kasutati BMW traditsioonilist eesmootor-tagavedu paigutust ja 6-silindrilist ridamootorit, mis tagasid mootori ühtlase töö ja optimaalse kaalujaotuse, mida BMW kliendid autolt ootasidki.

Müük algas jaanuaris 1988. Esimesed mudelid olid kõik kuuesilindrilised M20, M30 ja M21l, nüüd olid kõik mootorid katalüsaatoriga. M20 kasutasid 520i - 129 hj, 38 500 DEMi ja 525i 170 hj, 47 000 DEMI. M30 suuremad 530i - 188 hj, 54 000 DEMI ja 535i - 211 hj, 62 000 DEMI. 524td kasutas E28lt ülekantud M21 diiselmootorit, 115 hj, hinnaks 41 000 DEMI. Käigukastideks olid Getrag 260 5-käiguline käsikäigukast ja ZF 4HP22 4-käiguline automaat, mis lisas hinnale 2400 DEMI (535il 3620).

Aasta lõpus tuli välja ka M5, mis kasutas S38 mootorit, võimsusega 315 hj. Ainsaks käigukastiks oli Getrag 280 5-käiguline käsikast. Hinnaks oli 98800 DEMI.

1989. aastal lisandus ka mudelivaliku alumisse otsa 518i, mis kasutas neljasilindrist M40 mootorit, võimsusega 113 hj. Lääne-Saksamaal seda aga ei müüdud, toodeti ainult ekspordiks.

1990. aastal uuendati väiksemaid kuuesilindrilisi mootoreid. 520i ja 525i 12-klapise M20 vahetas välja uus 24-klapine M50. 192 hj 525i osutus vägagi edukaks, 6000 DEMI odavamana tõrjus see 530i (188 hj, 57600 DEMI) aasta lõpuks turult välja. Ka diiselmootoriga 524td M21 vahetas 1992. aastal välja uue M51 mootoriga 525tds.

1992. aastal toimus palju suuremaid mudeliuuendusi. M21 mootoriga 524td saadeti erru, tema vahetas välja M51 mootori ja vahejahutiga 525tds, 143 hj, hinnaks 49 900 DEMI. Lisaks oli saadaval ka universaalkere Touring. Universaalkere lisas hinnale sõltuvalt mudelist 3600-4500 DEMI. Saadaval oli nüüd ka nelikvedu xDrive, ainult 525i mudelil, mis lisas hinnale umbes 8000 DEMI - 2. septembri 1991 seisuga maksis tagaveoline 525i 55200 DEMI, 525iX 67500 DEMi. 525iX aga toodeti suhteliselt vähe: 4 783 sedaani ja 4 583 universaali. Järgneval, E39 pōlvkonnal, nelikvedu ei pakutud.

M5 mootorit suurendati 3.5 liitrilt 3.8 liitrile, võimsus kasvas 315 hjlt 340le. Ka hind kerkis 110 500 DEMilt 120 000le.

1992. aasta keskel lõpetati M30 mootori tootmine. BMW esimese V8-mootorina peale 27 aastat tuli välja uus M60, 535i (211 hj) vahetas nüüd välja 530i V8 (218 hj). Viimane 535i maksis 15. aprilli 1992 seisuga 71900 DEMI, 530i 1. septembri 1992 seisuga 69500 DEMI. Lisandus ka 540i 530i ja M5 vahele, võimsusega 286 hj, hinnaga 82000 DEMI, mis oli aga saadaval ainult automaatkastiga. Ka M5 oli nüüd saadaval universaalina, hinnaks 127650 DEMI.

Ka käigukastid vahetati välja, nüüd olid saadaval 5-käiguline käsikast ZF S5D310 ja 5-käiguline automaat ZF 5HP18 (540i-l ZF 5HP30).

1993. aastal tuli ka Saksamaal müügile 518i, nüüd M43 mootoriga (115 hj), maksis 43500 DEMI 520i (150 hj) 49100 vastu, ning ilma vahejahutita diisel 525td, hinnaks 49 000 DEMI 525tds 52 700 vastu.

1994. aastast oli 540i saadaval ka universaalkere ja käsikastiga, 540i ja M5 said uue kuuekäigulise Getrag 420G. See langetas ka 540i baashinda - 13. aprillil 1993 maksis 540i automaadiga 84700 DEMI, 1. juunil 1994 käsikastiga 80200 DEMi.

Alates 1995. aastast sai E34 endale ka kaasreisija turvapadja. Sedaani tootmine lõppes aasta lõpus, kui asemele tuli E39, universaale toodeti veel edasi juunini 1996. Viimastest autodest maksid jaanuari 1995 seisuga 518i 46000, 520i 52000, 525i 61400, 530i 73700, 540i 82000, M5 124000, 525td 50600 ja 525tds 54400 DEMI. Universaalkere lisas hinnale 518il, 520il ja 525td(s)l 4000, 525il, 530il ja 540il 4800 ja M5l 7000 DEMI, nelikvedu 8300. Võrdluseks maksis uus E39 16. oktoober 1995 seisuga 520i 54500, 523i 58500, 528i 65000 ja 525tds 57000 DEMI.

E34 kere oli palju jäigem ja voolujoonelisem kui ta eelkäijal, olles välimuselt väga sarnane 7. seeria E32-ga (mõlemad on Claus Luthe looming).

E34 oli üks töökindlamaid premium-keskklassi autosid, teenides omanikelt parima vastupidavuse eest autasu Intellichoice poolt 1991. aastal. Seda peetakse siiani üheks töökindlamaks BMW-ks läbi aegade. See oli oma tootmise ajal ka üks turvalisemaid sõidukeid, tänu turvapatjadele (esimestel aastatel küll vaid suhteliselt vähelevinud lisavarustusena), ABS-ile kõigil ratastel ja väga tugevale kerekonstruktsioonile, mis kaitses reisijaid õnnetuse korral. E34 pidurdusteekond 97–0 km/h 40 m jooksul oli aastal 1990 parem kui ühelgi teisel tootmises oleval sedaanil. Vähelevinud lisana esines autodel ka ASC-veojõukontrolli. Esialgu vaid vähestel EML-ga (elektrooniline gaasijuhtimissüsteem) varustatud 535i mudelitel. Teistsuguse tehnoloogiaga, kuid samuti ASC-veojõukontroll lisandus lõpuaastatel ka mõne muu mudeli lisavarustuse nimekirja.

Sama tähistusega mudeleid (525i, 530i jne) toodeti eri aastatel erinevate mootoritega (M30, M40, M50 jne).

USAs algas E34 müük 1989. mudeliaastal, algseteks mudeliteks olid 525i (37 000 dollarit) ja 535i (43 600 dollarit). 1991 lisandus mudelivalikusse M5 (3,5-liitrise mootoriga), hinnaks 56 600 dollarit. 1994. mudeliaastal lahkus 535i turult, asemele tulid V8 mootoritega 530i (40 000 dollarit) ja 540i (47 000 dollarit).

E34 mudelivalik

Bensiinimootorid 
518i, toodetud 1989–1993, mootor M40, R4, 111 hj (83 kW)
518i, toodetud 1993–1996, mootor M43, R4, 114 hj (85 kW)
520i, toodetud 1988–1990, mootor M20, R6, 127 hj (95 kW)
520i ece, toodetud 1988–1990, mootor M20, R6, 127 hj (95 kW)
520i, toodetud 1990–1995, mootor M50 24V, R6, 147 hj (110 kW)
525i, toodetud 1988–1991, mootor M20, R6, 168 hj (125 kW)
525i, toodetud 1991–1996, mootor M50 24V, R6, 189 hj (141 kW)
525iX, toodetud 1992–1995, mootor M50 24V, R6, 189 hj (141 kW)
530i, toodetud 1988–1990, mootor M30, R6, 185 hj (138 kW katalüsaatoriga versioon, 145 kW ilma)
530i, toodetud 1993–1995, mootor M60 32V, V8, 215 hj (160 kW)
535i, toodetud 1988–1993, mootor M30, R6, 211 hj (155 kW)
540i, toodetud 1993–1995, mootor M60 32v, V8, 282 hj (210 kW)
M540i, toodetud 1993–1995, mootor M60 32v, V8, 282 hj (ei ole euroopa versioon)(210 kW)
M5 3.6, toodetud 1989–1991, mootor S38 24v, R6, 311 hj (232 kW)
M5 3.8, toodetud 1992–1995(1996), mootor S38 24v, R6, 335 hj (250 kW)

Diiselmootorid 
524td, toodetud 1988–1992, mootor M21, R6, 114 hj (85 kW)
525td, toodetud 1993–1995, mootor M51, R6, 114 hj (85 kW)
525tds, toodetud 1991–1995, mootor M51, R6, 141 hj (105 kW)

Lisainfo

Touring-versioonina on olemas järgmised mudelid:

518 M40 – 518i M43 – 520i – 525ix – 525td – 525tds – 530i – 540i – M5.

E34 kere baasil on Alpina ja Dinan teinud ka erilisi versioone, vähemate muudatustega omaloomingut on teinud teisedki firmad.

E34 üldandmed

pikkus: 4719 mm
laius: 1750 mm
kõrgus: 1412 mm (sedaan), 1417 mm (Touring)
teljevahe: 2760 mm

E34 tootmismahud

versioon – kogus (tk)
518i – 53 254*
520i – 427 122*
525i – 434 567*
525iX – 9366
530i(R6) – 20 279
530i(V8) – 37 292
535i – 99 861
540i – 26 483
M5 – 12 254*
524td – 70 901
525td – 19 334
525tds – 122 401

PS! 518i, 520i, 525i ja M5 rida sisaldavad mitme eri mootori, kuid sama mudelinimega autode arvu liidetult.

BMW M5 
Saadaval oli ka käsitööna toodetud M5, mis kasutas traditsioonilist S38 reaskuuest. Alguses kasutas M5 3,5-liitrist 232 kW (316 hj) mootorit, 1992. aastal suurendati töömahtu 3,8 liitrini ja võimsust 250 kW-ni (340 hj). 3,8-liitrist M5 toodeti ka touring kerega ning selliseid autosid toodeti ainult 891 tükki.

Viited

5._seeria_(E34)
Sõiduautomudelid